
Városi tér- és funkcióhasználat

A kutatásunk témája a város térbeli használata különböző demográfiai csoportokból származó helyi lakosok és a várost látogató vendégek körében. Ennek okán részletesen foglalkozunk a kereskedelmi -, szolgáltatásbeli -, kikapcsolódási lehetőségek kihasználtságával. Keressük a sűrűsödési pontokat; a frekventált illetve elhagyatott helyeket, továbbá a lehetőségek hiányát. Ezen kívül vizsgáljuk, hogy a jövőbeli fejlesztések mennyire vannak összhangban a városhasználók igényeivel, a hiányosságokat mennyire tudják pótolni. Ezen kérdésekre Hévíz városát vizsgálva kívánjuk megkapni a választ. A helyszín különlegessége, hogy a főváros után itt a legmagasabb az eltöltött vendégéjszakák száma, ami eredményeképpen a városban tartózkodó vendégek bizonyos napokon akár négyszeresét is kiteszik a helyi lakosoknak.
Egy hétig volt alkalmunk kutatni a várost, mely során több módszert is felhasználva gyűjtöttünk adatokat. Első körben interjúkat készítettünk az önkormányzati dolgozókkal, illetve szakértőkkel. Ezekből következtetéseket levonva állítottunk össze egy kérdőívet, melyből 184-et tölttettünk ki helyiekkel, illetve vendégekkel. Ezen felül próbálkoztunk a vaktérképek módszerével is. A továbbiakban a kérdőívek adatait felhasználva fogunk statisztikákat, térképeket készíteni, következtetéseket levonni mind hely specifikusan, mind általánosan. Ezeket fogjuk összehasonlítani a már meglévő hasonló kutatásokkal, szakirodalommal valamint Hévíz integrált városfejlesztési stratégiájával. Szeretnénk a szakirodalom ezzel foglalkozó állományát bővíteni, hiszen tudomásunk szerint kevesen foglalkoztak ezzel a témával. A jövőbeli fejlesztések irányának néhány lehetőségét szeretnénk felmutatni.

